שטיסל

עונה 1

עקיבא שטיסל הוא רווק חרדי ירושלמי בן 26, המתגורר עם אביו, שלום (נהגה "שוּלֶם") שטיסל - אלמן. קיווע, שהחל לעבוד כמלמד בחדר, מתאהב באלישבע רוטשטיין (איילת זורר), אמו של תלמיד בכיתתו שהתאלמנה פעמיים. הוא מבקש מהשדכן קניגסברג (אברהם מור) לשדך ביניהם, למורת רוחו של אביו, שרוצה שיתחתן עם רווקה. הם נפגשים פעם אחת והיא מסרבת להמשיך. שלום דוחק בקיווע להיפגש עם אסתי בת התשע-עשרה. למרות היסוסיו, הוא מציע לאסתי נישואין לבסוף, על אף שעודו מאוהב באלישבע.
ליפא וייס (זוהר שטראוס), גיסו של קיווע, שטס לחצי שנה לארגנטינה במסגרת עבודתו כשוחט, מתפקר שם ונעלם. אשתו גיטי מנסה להסתיר את החרפה מהסביבה ומילדיה. לפרנסתה היא עובדת, תחילה כשמרטפית אצל אשה חילונית מבוססת, ולאחר מכן בחלפנות כספים בביתה. היא מתוודה על-כך רק בפני בתה הבכורה רוחמי. רוחמי בת ה-15 עוזרת בגידול אחיה ונוהגת לספר להם את הספר "אנה קרנינה", תוך שהיא משנה את שמות הדמויות ומתאימה אותן למגזר החרדי.
צבי אריה, אחיהם של גיטי וקיווע, מתמודד על משרת הוראה בכולל בו הוא לומד אך מפסיד, דבר השובר את לבו. סבתא (באבע, נהגה בּוֹבֶּה) מלכה, אמו של שלום, מתגוררת בבית אבות, ונחשפת לטלוויזיה לראשונה בחייה. היא הופכת לצופה נלהבת בסדרה "היפים והאמיצים". קיווע מוצא עבודה נוספת כצייר – הוא מכין תמונות עבור פוקס, אמן חרדי ידוע, וזה חותם עליהן כאילו היו שלו.
שלום עצמו מנהל קשר מסוים (שכולל בעיקר ארוחות משותפות) עם עליזה, מזכירה גרושה העובדת בתלמוד התורה שלו, אך סירובו להבהיר את כוונותיו מניע אותה לבחון קשר עם אדם אחר.
קיווע ממשיך להתלבט בנוגע לאירוסיו. דודו יששכר, שביטל שידוך בעבר ונשאר רווק, מציע לו לשאול לדעתה של אלישבע. בשיחה ביניהם היא אומרת לו שהיא מבוגרת מדי עבורו. למרות זאת, הוא מודיע למחותנו המיועד כי אינו אוהב את בתו, וזה מבטל בכעס את האירוסין. שלום הנזעם מגרש את קיווע מביתו. קיווע נע ונד בירושלים, ישן במקומות שונים, ומסתמך על חבריו הרווקים. עד שהוא מתפייס עם אביו.
שלום עצמו, שהחל בינתיים להיפגש עם אלמנתו של עמית שהלך לעולמו, חש זקן: הוא סובל מיחושים בחזהו ומגלה שהופרש לגמלאות לפני שנים, אך אשתו שילמה למנהל הת"ת כדי שיעמיד פנים שהוא מועסק על ידם. כמו כן, חוזרת לחייו בתו, שנודתה לאחר שהתקרבה לחב"ד והתחתנה עם ספרדי חוזר בתשובה. ומתגוררים עם ילדיהם בנהריה.
קיווע משכנע את אלישבע להתארס עמו. ליפא יוצר שוב קשר עם משפחתו ושב ארצה. גיטי שמחה, אך רוחמי מתעבת את אביה. שלום מצליח להתמנות לתפקיד מנהל הת"ת. הוא משכנע את אלישבע לבטל את האירוסין עם בנו, והיא עוזבת את הארץ. קיווע נשבר. סבתא מלכה מסלקת לבסוף את הטלוויזיה מחדרה, אך לא יכולה לעמוד בפיתוי, יורדת לצפות בה בלובי, נופלת במדרגות ונפצעת קשה. המשפחה המפורדת והמסוכסכת מתכנסת סביב מיטת הסבתא בבית החולים.

עונה 2

בובע מלכה, השקועה בתרדמת, מתעוררת ברגע שבנה נחום (נהגה "נוּחֶעם") מגיע לבקרה. היא מזהה אותו ומשוחחת אתו, אך אינה מזהה את שוּלֶם. נוחעם ובתו ליבי (הדס ירון), שאותה הוא מכנה "שטערצלע", מתארחים בביתו של שוּלֶם. נוחעם מחפש חתן לבתו, אך היא מתאהבת בקיווע. היא מוצאת אחדים מציוריו, מעודדת ומשכנעת אותו לנסות ולמכור אותם באמצעות גלריה.
ליפא וגיטי יוצרים קשר עם אלמנה חשוכת ילדים, המבקשת לשלם סכום נכבד לזוג שיסכים לקרוא לילדם על שם בעלה המנוח, זליג. גיטי מבטיחה שתקרא כך לילד ללא תמורה, אך ליפא ניגש בסתר אל האלמנה ומקבל ממנה סכום נאה, שאותו הוא משקיע בניירות ערך. מפגשים נוספים עם האלמנה גורמים לגיטי להתחרט על הבטחתה, אך בטקס ברית המילה היא מופתעת לשמוע שבעלה בחר לתת לתינוק את השם זליג. ליפא שולח את גיטי לבית החלמה כדי שתירגע, אך גיטי נשארת יותר זמן ממה שליפא ציפה ולכן הוא מבקר אצלה, אך היא לא מוכנה לקבל אותו, ובשל כך הוא שולח את ילדיהם בתקווה שאלו ייגרמו לה לחזור הביתה, אך גיטי בוחרת לשוב עם הילדים לבית אביה, שולם, ושוהה שם.
רוחמי בתם הבכורה, בת ה-16, התאהבה בבחור צעיר ופרוש בשם חנינא טוניק (יואב רוטמן), אשר מבלה את ימיו ולילותיו בלימוד עצמי בבית כנסת נטוש בשכונתם. היא מציעה לו להינשא לה כדי שאמה לא תחוש מחויבות לחזור לאביה על מנת להבטיח את עתידה היא, וגם כדי להציל את חנינא מהרהורי עבירה, ויוזמת טקס קידושין בין השניים לעיני עדים.
כאשר רוחמי באה לספר לאביה על נישואיה מאבד ליפא את עשתונותיו ומכה את בעלה, בעקבות כך עוזבת רוחמי את הבית בזעם, ושבה אל בית הכנסת. ליפא מגיע לבית חותנו שם שוהים גיטי וילדיו כדי לספר על האירוע החריג, גיטי מצדיקה את תגובתו וקוראת לו להשיב את הילדה בכוח. ליפא יוצא לעשות זאת, אוחז במקל על מנת להכות את הבעל הטרי, אך כשהוא רואה את חיבתה העזה של רוחמי לבעלה, הוא חוזר בו.
הקשרים בין קיווע לליבי מתהדקים, ושוּלֶם, שמבחין בכך, מציע לאחיו נוחעם שהשניים יתחתנו, אך נוחעם דוחה זאת, והוא ובתו עוברים להתארח בבית מלון. כאשר מתברר לנוחעם שליבי אינה מעוניינת בשידוך אחר המוצע לה, הוא חוזר איתה לביתו שבאנטוורפן.
לרבנית ערבליך המתגוררת עם בובע מלכה באותו בית אבות, נודע שהיא חולה בסרטן, והיא משתפת את בובע מלכה בהחלטתה להתאבד. בובע מלכה מנסה למנוע אותה ומסרבת לשתף פעולה, אך הרבנית ערבליך מגשימה את תוכניתה בבליעת כדורי שינה, ומשכנעת את בובע מלכה שלא להזעיק עזרה, אלא לשהות איתה ברגעיה האחרונים.
קיווע זוכה ב"פרס וסרמן" לצייר מבטיח. בטקס הענקת הפרס מביך אותו אביו, המנצל הזדמנות זו כדי לבקש כסף מהתורמים לתלמוד תורה שבניהולו.
ליפא משלים עם נישואיה של רוחמי, ואף עוזר לזוג לשכור דירה. אך הנישואים משתבשים משום שהבעל הצעיר חש שהנישואים פוגעים ביכולתו ללמוד, ונוסע לצפת להקדיש עצמו לשם כך.
בובע מלכה אינה מרוצה ממנוחה, כלתו של שולם, ומכנה אותה "קלאפטע". בובע מלכה מביעה את רצונה לראות את הים, ומשלא מצאה מלווה היא נוסעת לים במונית, ומתה ביושבה על ספסל מול הים. לאחר הפטירה מגיע לביתו של שולם אדם המציע לו לרכוש תמורת סכום גבוה את סיפור חייה של אמו אשר צולם והוקלט על ידו, אך מנוחה משכנעת אותו לבל יעשה זאת. לאחר שהוא מתחרט ומבקש בכל זאת לרכוש מתברר לו שהחומר נמחק על ידי הצלם, בעקבות זאת הוא מודיע למנוחה על ביטול אירוסיהם.
בזמן השבעה, נוחעם וליבי מגיעים לארץ, והיא וקיווע מחליטים להתארס, תוך תנאים שקיווע מתחייב אליהם - להפסיק לצייר, לוותר על תערוכה בחו"ל שתכנן ולעבוד בסוכנות נסיעות השייכת לנוחעם. לאחר שמתברר כי בובע מלכה הורישה בצוואתה את דירתה לנוחעם, נוחעם מודיע כי הדירה תהיה שייכת לזוג הצעיר (קיווע וליבי).
צבי אריה מקבל הצעה להיות זמר חתונות, הצעה לה ציפה מילדות, בהתחלה הוא נענה להצעה, אך בעקבות שיחה עם אחד הנגנים בהרכב התזמורת, בה הוא מספר לו על זמר קודם לו, שנסחף אחרי ההצלחה יתר על המידה ועזב את החברה החרדית, הוא מחליט לבטל את השתתפותו בלהקה.
ליפא מגלה לגיטי את סיפור הכסף שלקח מהאלמנה והשקיע בניירות ערך, הכסף הכפיל עצמו, ובצעד שנועד לתקן את העוולה שגרם לה הוא נותן לגיטי להחליט מה לעשות עם הכסף. גיטי בוחרת לפתוח מסעדה במרכז גאולה. במקביל נקבע דיון בבית הדין הרבני לחנינא ורוחמי, אך בעקבות שיחה מקרית יום קודם לכן בין גיטי לחנינא, בה חושף חנינא פרטים מסיפור חייו, במסעדה החדשה של גיטי וליפא, הם מחליטים לבטל את הדיון והנישואים נמשכים.
קיווע מחליט לבטל את אחד מהתנאים אשר התנה עמו נוחעם בעידוד אביו - להפסיק לצייר. הוא מודיע לקאופמן (בעל הגלריה) שהוא יקיים את התערוכה כמתוכנן, ועל פי ההסכם הוא מצייר ציור אחד נוסף עבור התערוכה. נושא הציור המדובר הוא אישה המניקה את תינוקה, ציור שמרשים מאוד את קאופמן המודיע לו שהציור יופיע על ההזמנה לתערוכת הפורטרטים המתוכננת שלו. כחלק מקידום התערוכה מתראיין קיווע אצל ירון לונדון (בתפקיד עצמו) בתוכנית "לונדון את קירשנבאום", ומסביר בראיון שאפשר לראות באישה שבציור גם את אמו. שולם מספר לעקיבא שנפוצה השמועה אודות הראיון בציבור החרדי ולכן הוא רותח מזעם עליו. כשהוא רואה את התמונה, בה נראית אישה עם כיסוי ראש שחלק קטן משיער ראשה נראה לעין, הוא מספר לבנו בדמעות עד כמה אמו הקפידה על כיסוי שיער ראשה. עקיבא מסרב לוותר על הציור, והעימות גורם לפיצוץ ביחסי השניים.
שולם מגיע לגלריה של קאופמן ומבקש ממנו שלא יציג בתערוכה במוזיאון ישראל את התמונה, שעל פי תחושתו פוגעת בכבוד אשתו המנוחה דבורה. לאחר שקאופמן משיב לו שהתמונה אינה למכירה והדבר אינו אפשרי, הוא מציע לו 11 אלף דולר תמורת התמונה ורוכש אותה ממנו, את הסכום השיג באמצעות מכירת חלקת הקבר שהייתה לו בסמוך לבובע מלכה ולאשתו, לאחיו נוחעם (שקנה אותה בעורמה תוך התחזות לצרפתי, בתגובה לאמירתו של שולם כי טובה לו חלקת הקבר (שתיים וחצי אמות) ליד בובע מלכה מכל המטוסים ובנייני בלגיה של אחיו). לאחר שנוחעם מספר לליבי על רכישת הקבר בעורמה היא כועסת עליו ומחליטה לחזור לקיווע חרף כך שלא עמד בסיכומיהם.
יום התערוכה מגיע, וקיווע מגיע אליה לבדו. מעט לאחר הפתיחה הוא עוזב את התערוכה ומתיישב עצוב על ספסל באחד מבתי הכנסת במוזיאון. ליבי מגיעה אל התערוכה ומחפשת את קיווע, בסצנת הסיום של העונה, היא מוצאת אותו ומתיישבת על ידו.

יצירת הסדרה

הסדרה שואבת את שמה ממסעדת "שטיסל", מסעדה ותיקה המבשלת אוכל יהודי-מזרח אירופי, לה סניפים בירושלים ובבני ברק. אינדורסקי ואלון, יוצרי הסדרה, שהו במסעדה בשכונת גאולה בעת שהגו את רעיון הסדרה.

הפקה

באוקטובר 2010 קיבל המיזם מענק פיתוח מאת המיזם לקולנוע וטלוויזיה בירושלים. הליהוק לסדרה הושלם ביולי 2012 ובאותו חודש החלו צילומי שנים עשר הפרקים, שהסתיימו באפריל 2013. בין היתר צולמו הפרקים בצפון תל אביב, בשכונה החרדית של ירושלים - מקור ברוך ובשכונת מאה שערים ממצלמה נסתרת ברכב. עבודת צוות הצילום הופרעה לפרקים בשל מחאת תושבים חרדים.
שני היוצרים באו מתוך העולם החרדי-דתי: אלון הוא בנם של הרב בני ואמונה אלון, ואינדורסקי גדל במשפחה חרדית בשכונת גבעת שאול בירושלים ולמד בישיבת פוניבז'. לעומתם, השחקנים, שהיו ברובם מרקע חילוני, צפו בכתבות ובסרטים דוקומנטריים וכן התארחו אצל משפחות חרדיות על מנת להכיר את שפת היידיש ואת ההווי החרדי בשכונה. לצד השחקנים החילוניים, השתתפו בסדרה שחקנים וניצבים חרדים רבים מהמגזר הליטאי והחסידי.
עם תום העונה הראשונה, איילת זורר עזבה את הסדרה, עקב אילוצי לוח זמנים. את מקומה תפסה הדס ירון, המגלמת את ליבי, בת הדודה הנכנסת במפתיע לחייו של גיבור הסדרה.
בעקבות מות השחקנית חנה ריבר, שגילמה בעונה הראשונה את דמותה של בובע מלכה וזכתה בשבחי הביקורת והקהל, החליפה אותה בעונה השנייה חברתה השחקנית ליא קניג.
שחקנים נוספים שהצטרפו בעונה השנייה הם: ששון גבאי, חנה לסלאו ומאיה מרון.

מוזיקה

שיר הנושא הוא עיבוד מיוחד של השיר "לאן הולכים פתאום כולם" שהולחן על ידי אבי בללי, סולן להקת "נקמת הטרקטור" שביצעה את השיר במקור.

ציור

את הציורים שמופיעים בסדרה כציורים שצייר עקיבא, צייר לסדרה הצייר אלכס טוביס.

שידור

הסדרה שודרה בערוץ yes Oh, החל מ-29 ביוני 2013. באוגוסט של אותה שנה הוקרן מרתון של כל פרקי העונה הראשונה בסינמטקים. הסדרה יצאה בפורמט DVD עם כתוביות באנגלית וברוסית.
זכויות לשידור הסדרה נמכרו גם לערוץ טלוויזיה פרטי בשוודיה Axess TV ולמפיץ קולנועי בצרפת. היא הוקרנה בפסטיבלי סרטים יהודיים ברחבי העולם, ושני הפרקים הראשונים הוקרנו בפסטיבל FIPA צרפת.
הסדרה נרכשה לשידור על ידי הערוץ הראשון והעונה הראשונה החלה לשודר בו מסוף ינואר 2016. כל פרק שודר כעבור כמה ימים גם בערוץ 33 עם תרגום לערבית. העונה השנייה שודרה בערוצים הללו בחודשים יוני-ספטמבר 2016. החל מסוף 2018, שתי העונות זמינות לצפייה גם בנטפליקס.
עם תום שידור עונתה השנייה של הסדרה בישראל, דווח כי מפיקת הטלוויזיה היהודיה-אמריקאית מרתה קאופמן החליטה לרכוש את הזכויות על הסדרה ושבכוונתה ליצור לה אדפטציה אמריקאית.
מאוחר יותר דיווח אתר "דדליין" כי הסדרה נרכשה על ידי רשת אמזון, היא תכתב ותבוים על ידי התסריטאי איתן כהן וגרסתה האמריקאית תקרא -"Emmis".

ביקורות

העונה הראשונה של הסדרה התקבלה בביקורות חיוביות בקרב מבקרי טלוויזיה רבים בישראל.
הסדרה "שטיסל" בכלל והעונה השנייה בפרט זכתה לחשיפה גבוהה ולביקורות חיוביות ברובן גם במגזר החרדי, על אף ההתנזרות של חלקים בציבור זה מטלוויזיה או מאינטרנט.

מאפייני הסדרה

הסדרה מתארת חרדים מהיישוב הישן, המכונים בעגה החרדית "צ'אלמערס" או "צ'אלמערים". הם מתגוררים באזור שכונת גאולה, המתאפיין בפשקווילים על קירות הבניינים.
הגברים לבושים בלבוש חרדי, פאותיהם ארוכות ומסולסלות והם אינם מגלחים את זקנם. היידיש שלהם היא בהברה ליטאית, ומשכך אפשר להניח שמדובר במשפחה פרושית. הבנים עוסקים בלימוד תורה, הבנות לומדות בסמינר בית יעקב ולמבוגרים משרה עם זיקה תורנית - שולם שטיסל הוא מנהל בתלמוד תורה וחתנו ליפא הוא שוחט. כיוון שהציפייה היא שהגבר החרדי יעסוק בלימוד התורה או בתחומים משיקים, הרצון של עקיבא לעסוק באמנות מעורר ביקורת מצד אביו.
אורח החיים הדתי מודגם בסדרה במקומות רבים, כמו הברכות שהגיבורים מברכים לפני האוכל ולאחריו, המנהג המורה לנשק מזוזה, הפרדה בין גברים ונשים ושמירה על איסור ייחוד.

דרמה משפחתית

הסדרה "שטיסל" היא דרמה משפחתית, שבה נושאי זוגיות, יחסי הורים וילדים ויחסים בין אחים תופסים מקום מרכזי.

יחסים בין אחים

יחסים בין אחים באים לידי ביטוי בסדרה ביחסים שבין שולם לאחיו הצעיר ממנו נוחעם, יחסים המתאפיינים בתחרותיות וקנאה. התחרותיות בולטת כאשר נוחעם מספר בגאווה לבתו ליבי כיצד קנה בעורמה משולם את חלקת הקבר שליד קברה של בובע מלכה. בשלב מוקדם יותר בסדרה חש שולם קנאה כאשר בובע מלכה מתעוררת מתרדמתה, מזהה את נוחעם ושמחה לראותו, וכלל אינה מזהה את שולם, שטיפל בה במסירות.
היחסים בין עקיבא לאחיו אינם בליבת הסדרה, אך נרמז שקיימת תחרותיות בין עקיבא לאחיו צבי אריה (צבי אריה טוען בפני אביהם כי עקיבא הוא בטלן), וכן הערצה של עקיבא לאחותו הגדולה גיטי (בעונה הראשונה הוא מציג אותה לארוסתו ואף מתאר אותה כ"אחותו הגדולה והכל יכולה").
בין היתר מתואר גם האופן בו מגוננת רוחמי על אחיה הקטנים - יוסל'ה, בנימין וחיימק'ה. בעונה הראשונה, למרות שעודנה נערה, היא נאלצת ליטול על עצמה את תפקיד ההורה לאחר שאביה נטש אותם ואמה עסוקה בניסיונות לפרנס את הבית: דוגמה לזה, הם המכתבים שהיא כותבת לכל אחד מהם באופן פרטני ובשם האבא, וזאת על מנת למלא את החסך שלהם שבהיעדר אב.